Príloha č. 1 súťažných podkladov

Opis predmetu zákazky, technické požiadavky

**Zabezpečenie extradícií, eskort a deportácií pre Ministerstvo vnútra Slovenskej republiky a organizácie v jeho zriaďovateľskej a riadiacej pôsobnosti**

**Všeobecné vymedzenie predmetu zákazky**

Predmetom zákazky je zabezpečenie extradícií, eskort a deportácií pre potreby Ministerstva vnútra Slovenskej republiky a organizácie v jeho zriaďovateľskej a riadiacej pôsobnosti na obdobie 36 mesiacov od účinnosti Rámcovej dohody alebo do vyčerpania finančného limitu uvedeného v Rámcovej dohode, podľa toho, ktorá skutočnosť nastane skôr.

**Podrobná špecifikácia predmetu zákazky**

Poskytovateľ zabezpečí technicky celý proces vybavenia leteniek určených na vykonanie extradícií, deportácií a eskort v rámci celého sveta a to od predloženia základnej ponuky možností letov, cez rezerváciu leteniek až po konečné vystavenie leteniek a následnú priebežnú kontrolu rezervačného systému do samotného ukončenia extradície, deportácie alebo eskorty. Všetci účastníci tohto procesu musia dodržiavať mlčanlivosť, všetky informácie sú dôverné a to z dôvodu ochrany príslušníkov Policajného zboru, poskytovateľa a leteckej spoločnosti. Akýkoľvek únik informácii predstavuje vysoké bezpečnostné riziko pre všetky zúčastnené strany čo je neprípustné.

Podľa zadanej požiadavky Úradu medzinárodnej policajnej spolupráce a Úradu hraničnej a cudzineckej polície Prezídia Policajného zboru (ÚMPS a ÚHCP P PZ), a Migračného úradu na vykonanie extradície, deportácie a eskorty, vypracuje poskytovateľ z časového a ekonomického hľadiska najvhodnejšiu alternatívu letov (uprednostňuje sa priame letecké spojenie najmä pri lete s extradovanou, deportovanou a eskortovanou osobou) do/z požadovanej destinácie.

V naliehavých prípadoch zabezpečí ponuku vhodnej alternatívy letov aj v kombinácii s pozemnou dopravou extradovanej, deportovanej a eskortovanej osoby

Po potvrdení výberu najvhodnejšej alternatívy letov od žiadateľa, poskytovateľ technicky správne zabezpečí procesné spracovanie podkladov o zložení eskorty, o identifikačných údajoch extradovanej, deportovanej, eskortovanej osobe (bezpečnostný formulár Application form, Risk Assessment form...) v rezervačnom letovom systéme leteckého dopravcu, t. j. konkrétne vyžiada extradíciu, deportáciu alebo eskortu osoby a následne rezervuje potrebný počet miest pre členov eskorty a extradovanej, deportovanej alebo eskortovanej osoby.

Technicky v rezervačnom systéme zabezpečí „spárovanie“ vytvorených rezervácií prostredníctvom rezervačných kódov dopravcov tak, aby si interne vedeli dopravcovia „spárovať“ rezervácie letov eskorty s rezerváciou deportovaného, aby bolo zreteľne jasné, že sa jedná o extradíciu, deportáciu, eskortu (dôkladne informovať všetky dotknuté zložky, že sa pripravuje extradícia, a že sa nejedná len o „bežné“ letenky), v tomto kontexte prehľadne pre leteckého dopravcu pripraví v príslušnom cudzom jazyku presnú špecifikáciu o aký prípad ide, t. j. že ide o extradíciu, vyhostenie alebo Dublinský Transfer, resp. o iný špecifický prípad.

Zvlášť v systéme leteckého dopravcu v prípade ozbrojenej eskorty vyžiada osobitné schválenie a povolenie na prevoz zbraní.

Zvlášť v systéme leteckého dopravcu v prípade extradície, deportácie alebo eskorty osoby so zdravotným problémom, procesne vyžiada schválenie a povolenie zdravotníckeho personálu tzv. MED CASE ako doprovodu k extradícii, deportácii alebo eskorte.

Od leteckého dopravcu (špeciálneho oddelenia na extradície, deportácie a eskorty osôb) vyžiada schválenie/potvrdenie už technicky vyžiadanej extradície, deportácie, eskorty na preferovaných letoch.

Po získaní súhlasného stanoviska od leteckého dopravcu na prevoz, technicky v rezervačnom systéme podľa interných nariadení dopravcu (štandardne by mala eskorta s extradovanou, deportovanou, eskortovanou osobou sedieť spolu v posledných radoch, vo výnimočných prípadoch aj na inom mieste v lietadle), vyžiada o pridelenie seatingu pre eskortu a extradovanú, deportovanú alebo eskortovanú osobu.

V prípade zamietnutia žiadosti leteckým dopravcom na svojej linke z bezpečnostného alebo technického hľadiska, v kontexte zistených nezrovnalostí, nedostatkov, obsadenosti lietadla (napr. inou deportovanou osobou, významnou delegáciou ministrov alebo VIP osôb), poskytovateľ opätovne procesne správne doplní, opraví a vyžiada schválenie/potvrdenie extradície, deportácie, eskorty na preferovaných resp. novo navrhovaných letoch.

V momente, keď žiadateľ (ÚMPS a ÚHCP P PZ a Migračný úrad) extradíciu, deportáciu alebo eskortu s určitosťou potvrdí, a rovnako udelí súhlas s prepravou extradovanej, deportovanej alebo eskortovanej osoby na svojej linke aj letecký dopravca, poskytovateľ záväzne vystaví letenky.

Po vystavení leteniek až do úplného ukončenia extradície, deportácie alebo eskorty, zabezpečí poskytovateľ priebežnú kontrolu v rezervačnom systéme, zabezpečí najmä check-in a boarding passy pre členov eskorty a extradovanej, deportovanej alebo eskortovanej osoby.

V prípade neočakávaných komplikácií alebo akýchkoľvek zmien, náhleho zrušenia letov, posunu časov, technických porúch, či prípadných štrajkov alebo dodatočného zamietnutia deportácie, flexibilne a bez zbytočného odkladu o vzniknutej situácii informuje príslušného žiadateľa a zároveň urgentne v rezervačnom systéme alebo priamo u dopravcu (telefonicky, elektronicky) vykoná opatrenia smerujúce k vyriešeniu vzniknutej situácie (napr. prebookovanie eskorty a extradovanej, deportovanej alebo eskortovanej osoby na inú vhodnú linku, úplné zrušenie letu bez nároku na finančné vyrovnanie leteckého dopravcu voči žiadateľovi atď...)

Cena poskytnutej služby - zabezpečenie extradícií, eskort a deportácií zahŕňa náklady za letenky, náklady na letiskové poplatky, náklady na palivové poplatky, náklady na vystavenie a doručenie letenky, náklady na rezerváciu letenky, poplatky za batožinu, poplatok za check in, prípadne iné poplatky, ktoré sa viažu na príslušnú leteckú prepravu vrátane sprostredkovateľského poplatku - servisný poplatok za zabezpečenie služieb extradícií, eskort a deportácií.

Predpokladané množstvo extradícií, eskort a deportácií po dobu trvania rámcovej dohody sa odhaduje v objeme cca 422.

Špecifikácia pojmu eskorta pre účely tejto zákazky:

**Eskorta** predstavuje eskortu osoby na základe medzinárodného zatýkacieho rozkazu a európskeho zatýkacieho rozkazu. Pod pojmom eskorta sa zahŕňa realizovanie eskorty v súlade s interným predpisom Nariadenia Ministerstva vnútra Slovenskej republike č. 43/2020 o vykonávaní eskorty osoby. Vykonanie eskorty predstavuje aj vyhostenie, odovzdanie alebo prevezenie cudzinca podľa osobitného predpisu a to podľa:

1.    Zákona č. 404/2011 Z. z. o pobyte cudzincov a o zmene a doplnení niektorých zákonov v znení neskorších predpisov,

2.    Nariadenia Európskeho parlamentu a Rady (EÚ) č. 604/2013 z 26. júna 2013, ktorým sa stanovujú kritéria a mechanizmy na určenie členského štátu zodpovedného za posúdenie žiadosti o medzinárodnú ochranu podanej štátnym príslušníkom tretej krajiny alebo osobou bez štátnej príslušnosti v jednom z členských štátov,

3.   Nariadenia Komisie (ES) č. 1560/2003 z 2 septembra 2003, ktoré ustanovujú podrobné pravidlá na uplatňovanie nariadenia Rady (ES) č. 343/2003 ustanovujúceho kritéria a mechanizmy na určenie členského štátu zodpovedného za posúdenie žiadosti o azyl podanej štátnym príslušníkom tretej krajiny v jednom z členských štátov.

Ďalšie podmienky týkajúce sa plnenia predmetu zákazky:

Úspešný uchádzač/poskytovateľ predloží pri každej požiadavke na zabezpečenie extradície, eskorty a deportácie aj printscreen letenky z globálneho rezervačného systému, na ktorom bude uvedená nákupná cena letenky od priamej leteckej spoločnosti.